**Derfor elsker vi hyttelivet**

Hytta er et populært feriemål og førstevalget for nordmenn når vi har fri. Men hvorfor er vi egentlig så glade i hyttelivet?

I dag valfarter nordmenn til hytta så snart sjansen byr seg.

Tidligere forsker ved NTNU og nå førsteamanuensis ved Umeå Universitet, Finn Arne Jørgensen, har forsket mye på hyttelivet og mener det er to forklaringer på dette:

– Det ligger både på det individuelle og det kulturelle nivået. For oss nordmenn handler det først og fremst om å lade opp batteriene og hente seg inn igjen. Hytta blir et sted hvor man tar tilbake energien som hverdagslivet tapper ut av en, sier Jørgensen.

## Hytteliv gir velvære

Fylkesmannen i Sør-Trøndelag, Inge Ryan, har hytte i Rørvik i Vikna kommune. Han er en av mange nordmenn som er glad i å være både på egen og andres hytte, uansett årstid.

**– Man setter seg i et annet modus når man er på hytta fordi man har bestemt seg for å slappe av og gjøre noe helt annet.**

Ryan påpeker at det å slappe av for noen kan være å sitte i en stol og se på naturen, mens andre slapper av ved å snekre, plukke bær, fiske eller å gå seg en fjelltur.

– For min del tror jeg det handler om å gjøre noe som man kjenner gir velvære i kroppen. Mye handler faktisk å la klokka være klokka, og heller gjøre det som passer seg til enhver tid.

## En kulturell utvikling

Forskeren mener en viktig forklaring på hvorfor hyttelivet ligger nordmenns hjerte nært, er at hytta blir som et tilfluktssted. Et sted man kan være seg selv og hvor man opplever å ikke bli stilt så mange krav til.

Lignende fenomener finner man over hele verden, men at det er nettopp hytta som fungerer som et slikt sted for nordmenn, er et resultat av en lengre kulturell utvikling.

– Det er blitt en del av den norske kulturen. Det forventes at man drar på hytta og slapper av. Det føles riktig fordi det er blitt en stor kulturell og nasjonal greie, mener hytteforsker Finn Arne Jørgensen.

## Gjennom tidene

**Hytta har vært nordmenns yndlingsferiemål siden hytte-boomen på 1960- tallet.**

Helt siden det store allmenne eierskapet av hytter startet i takt med privatbilismen, har ideen om hyttelivet vært å komme seg vekk fra en bytilværelse fylt av stress, forurensing og bråk.

**Slik er det også i dag. Men nordmenns forhold til hyttelivet har forandret seg siden 1900- tallet.**

– Hytta som vi kjenner den i dag kommer opprinnelig fra det som først var produktive hytter og arbeidshytter av ulike slag. Etter hvert får hyttene en mer ren identitet som fritidsboliger, forteller forsker Finn Arne Jørgensen.

**Han mener den største forandringen, og grunnen til at vi er blitt så glade i hyttelivet, er at nordmenn har fått mer fritid.**

– Litt av populariteten til hytta ligger i at vi kan bruke fritida vår der på en veldig effektiv måte, fordi mange av hyttene i dag ligger såpass nært hjemmet til de fleste.

I dag har omtrent alle nordmenn et forhold til hyttelivet, enten man eier ei hytte eller ikke.

## Høyteknologiske hytter

**Mange hytter ligger i dag i en radius på omtrent to-tre timer fra de store byene. Samtidig har mange hytter blitt høyteknologiske, og gjør dermed hytteferien enklere.**

– Nå har vi ikke den lange overgangsperioden som var tidligere da alt var veldig annerledes enn det man var vant til. Da tok det ofte litt tid å komme inn i den nye rytmen.

Jørgensen mener de fleste hytteeiere ikke har det slik lenger fordi alle bekvemmelighetene i dag gjør overgangen sømløs.

**– Nå kan man komme ut på hytta og slappe av med en gang. Da kan man bruke hytta på et annet vis. I dag reiser nordmenn stort sett på hytta i helgene.**

Det finnes fremdeles de periodene hvor folk er på hytta over lengre tid, for eksempel i påsken og om sommeren. Likevel er den helgebruken vi ser i dag noe det var lite av før i tida, mener hytteforskeren.

Trender i norske hus

Trender kommer og går, og det som var stilig for et par år siden er gjerne helt «ut» i dag. Mange foretrekker å kjøpe tidløse og klassiske møbler og interiør som kan brukes år etter år. Andre liker å piffe opp boligen med trendy og Instagram-vennlig interiør som er kult der og da. Tilhører du sistnevnte kategori? Da bør du gjøre deg bedre kjent med interiørtrendene som gjelder i 2019 og 2020! Vi har tatt en titt på interiørtrend-arrangementet «3 Days of Design» i København – en av Europas viktigste byer når det kommer til design. Les videre om du vil vite detaljene!

## Treverk er i vinden som aldri før!

Noe av det mest trendy du kan ha i boligen din i 2019 og 2020 er møbler og interiør laget av forskjellige tresorter. Gå for alt fra lys ask til brent svart treverk. For å være mest mulig trendy bør du velge tremøbler med avrundet fasong heller enn rette kanter. Velg for eksempel et retro salongbord i behandlet eik, og dekorer med blomster, magasiner eller hva som helst annet du foretrekker. Tre er dessuten klassisk, og du vil ikke gå lei etter kort tid. Tre gir også boligen et snev av «natur», og passer perfekt til grønne planter og trær.

## Pastellfarger og andre trendy farger

Noe annet vi så mye av på 3 Days of Design, var farger – gjerne i pastell-delen av skalaen. I flere av utstillingene var det tydelig at myke, lyse og støvete pastellnyanser ble kombinert med mørke farger (tenk grønne eller røde juveler og edelstener). Miks og match pastellfarger med mørkere toner om du vil ha et hjem som er trendy i år. Har du en nøytral farge på veggene, kan du med fordel velge å piffe opp med fargeinnslag fra vaser, kunst og malerier. Skap kontraster og liv i boligen din, og du vil garantert få mange komplimenter fra gjestene dine.

## Lær og skinn

Er det noe som er hot i 2019 og 2020, er det skinn og lær i alle slags varianter. Dette var noe en kunne se en rekke steder på 3 Days of Design, hvor lær og skinn var en del av majoriteten av utstillingene. Velg gjerne klassiske og rustikke skinnmøbler i brunt eller konjakk. Slike møbler vil utvikle patina som bare blir finere med årene. Sjekk for eksempel ut kolleksjonen til By Thornam om du vil finne årets hotteste skinnmøbler. Skinn er dessuten nokså slitesterkt, og det er derfor ikke så skummelt å søle litt vin eller sjokolade på sofaen.

## Håndverk

Er det noe produsenter og designere av møbler er opptatt av i år, så er det å fremheve at møblene deres ikke er masseprodusert. Dette fås fram ved at det er tydelig å se at møblene er laget for hånd, slik at hvert møbel gjerne har unike detaljer. Du ville blitt imponert om du så hvor mye arbeid som ligger bak hvert produkt, takket være engasjerte og lidenskapelige designere som er brennende opptatt av alt fra tekstiler til sømmer og snitt.

Hver gjenstand skal kunne fortelle en historie. Så ikke bry deg om at møbelet har en liten «skjønnhetsfeil» – det betyr bare at det er unikt!

## Planter, vaser og flora

Et hjem er ikke komplett uten noen grønne planter. Dette er en trend som har vart i flere år allerede, og det ser ikke ut til å ende med det første heller. Bare se på Instagram eller interiørblogger – grønne planter og fargesprakende buketter piffer opp ethvert hjem! Ha gjerne en bukett med snittblomster stående, og ikke vær redd for å eksperimentere med stilige vaser. Gå for eksempel for en ballformet sort vase, eller en grå vase av keramikk. Planter i hjemmet er ikke bare pent å se på, det sørger også for å friske opp luften du puster inn.